Document ID: 32014R1078

REGULAMENTUL DELEGAT (UE) NR. 1078/2014 AL COMISIEI
din 7 august 2014
de modificare a anexei I la Regulamentul (UE) nr. 649/2012 al Parlamentului European și al Consiliului privind exportul și importul de produse chimice care prezintă risc
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (1), în special articolul 23 alineatul (4),
întrucât:
(1)
Regulamentul (UE) nr. 649/2012 pune în aplicare Convenția de la Rotterdam privind procedura de consimțământ prealabil în cunoștință de cauză („procedura PIC”), aplicabilă anumitor produși chimici periculoși și pesticide care fac obiectul comerțului internațional, semnată la 11 septembrie 1998 și aprobată, în numele Comunității, prin Decizia 2003/106/CE a Consiliului (2).
(2)
Este necesar să se țină cont de măsurile de reglementare referitoare la anumite produse chimice adoptate în temeiul Regulamentului (CE) nr. 1907/2006 al Parlamentului European și al Consiliului (3), al Regulamentului (CE) nr. 1107/2009 al Parlamentului European și al Consiliului (4) și al Regulamentului (UE) nr. 528/2012 al Parlamentului European și al Consiliului (5).
(3)
Aprobarea substanței bitertanol a fost retrasă în conformitate cu Regulamentul (CE) nr. 1107/2009, prin urmare utilizarea bitertanolului ca pesticid este interzisă și acesta ar trebui să fie adăugat pe listele de produse chimice incluse în părțile 1 și 2 din anexa I la Regulamentul (UE) nr. 649/2012.
(4)
Substanțele cihexatin și azociclotin nu au fost aprobate ca substanțe active în conformitate cu Regulamentul (CE) nr. 1107/2009, prin urmare utilizarea lor ca pesticide este interzisă și aceste substanțe ar trebui să fie adăugate pe listele de produse chimice incluse în părțile 1 și 2 din anexa I la Regulamentul (UE) nr. 649/2012.
(5)
Substanțele cinidon-etil, ciclanilidă, etoxisulfuron și oxadiargil nu au fost aprobate ca substanțe active în conformitate cu Regulamentul (CE) nr. 1107/2009, prin urmare utilizarea lor ca pesticide este interzisă și aceste substanțe ar trebui să fie adăugate pe listele de produse chimice incluse în părțile 1 și 2 din anexa I la Regulamentul (UE) nr. 649/2012.
(6)
Substanța rotenon nu a fost aprobată ca substanță activă în conformitate cu Regulamentul (CE) nr. 1107/2009, prin urmare utilizarea rotenonului ca pesticid este sever restricționată, deoarece practic este interzisă orice utilizare, în pofida faptului că rotenonul a fost identificat și notificat în vederea evaluării în temeiul Regulamentului (UE) nr. 528/2012 pentru tipul de produs 17 și, în consecință, ar putea fi autorizat în continuare de statele membre până când se ia o decizie în temeiul regulamentului respectiv. Prin urmare, rotenonul ar trebui adăugat pe listele de produse chimice incluse în părțile 1 și 2 din anexa I la Regulamentul (UE) nr. 649/2012.
(7)
Aprobarea substanței clorură de didecildimetilamoniu a fost retrasă în conformitate cu Regulamentul (CE) nr. 1107/2009, prin urmare utilizarea clorurii de didecildimetilamoniu ca pesticid din grupul produselor de protecție a plantelor este interzisă și aceasta ar trebui să fie adăugată pe lista de produse chimice inclusă în partea 1 din anexa I la Regulamentul (UE) nr. 649/2012.
(8)
Substanțele warfarină și ciflutrin nu mai sunt aprobate ca substanțe active în conformitate cu Regulamentul (CE) nr. 1107/2009, prin urmare utilizarea acestor substanțe ca pesticid din grupul produselor de protecție a plantelor este interzisă și acestea ar trebui să fie adăugate pe lista de produse chimice inclusă în partea 1 din anexa I la Regulamentul (UE) nr. 649/2012.
(9)
La cea de a șasea sa reuniune, care a avut loc în perioada 28 aprilie-10 mai 2013, Conferința părților la Convenția de la Rotterdam a hotărât să includă metilazinfosul, acidul perfluoroctan sulfonic, sulfonații de perfluoroctan, perfluoroctan sulfonamida și sulfonilul perfluoroctanic în anexa III la această convenție, având drept efect includerea produselor chimice respective în domeniul de aplicare al procedurii PIC în conformitate cu convenția menționată anterior. Prin urmare, produsele chimice respective ar trebui eliminate de pe lista de produse chimice inclusă în partea 2 din anexa I la Regulamentul (UE) nr. 649/2012 și ar trebui adăugate pe lista de produse chimice inclusă în partea 3 din anexa respectivă.
(10)
Conferința părților la Convenția de la Rotterdam a decis, de asemenea, să includă pentabromodifenileterul comercial, inclusiv tetra- și pentabromodifenileterul, precum și octabromodifenileterul comercial, inclusiv hexa- și heptabromodifenileterul, în anexa III la această convenție, având drept efect includerea produselor chimice respective în domeniul de aplicare al procedurii PIC în conformitate cu convenția menționată anterior. Deoarece tetrabromodifenileterul, pentabromodifenileterul, hexabromodifenileterul și heptabromodifenileterul sunt deja incluse în lista din anexa V la Regulamentul (UE) nr. 649/2012 și, prin urmare, fac obiectul unei interdicții la export, produsele chimice respective nu sunt adăugate pe lista de produse chimice inclusă în partea 3 din anexa I la Regulamentul (UE) nr. 649/2012.
(11)
Intrarea aferentă cloratului din părțile 1 și 2 din anexa I la Regulamentul (UE) nr. 649/2012 ar trebui modificată pentru a asigura mai multă claritate cu privire la substanțele la care se referă intrarea respectivă.
(12)
Prin urmare, Regulamentul (UE) nr. 649/2012 ar trebui modificat în consecință.
(13)
Punerea în aplicare a prezentului regulament ar trebui amânată, astfel încât toate părțile interesate să ia măsurile necesare în vederea asigurării conformității cu prezentul regulament, iar statele membre să ia măsurile necesare în vederea punerii sale în aplicare,
ADOPTĂ PREZENTUL REGULAMENT:
Articolul 1
Anexa I la Regulamentul (UE) nr. 649/2012 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Regulamentul se aplică de la 1 decembrie 2014.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 7 august 2014.

Labels: 3
20
1
6